OpenLLM-France/wikimedia huggingface dataset:
# Barzhaz Breizh/1867/Bale Arzur

Oberennoù damheñvel pe handelvoù all zo ivez, gwelout Bale Arzhur.
| ◄ Gwin ar C’hallaoued ha korol ar c’hleze | Bale Arzur | Bosen Elliant ► |
— Deomp, deomp, deomp, deomp, deomp, deomp, d’ar gad ! — Deomp, kar, deomp, breur, deomp, map, deomp, tad ! — Deomp ! deomp ! deomp holl ! deomp ’ta, tud vad !
Mab ar c’hadour a lavare, Lavare d’he dad, eur beure : — Marc’hegerien war lein ar bre !
Marc’hegerien o vont e-biou, Mirc’hed adan-he, glaz ho liou, Oc’h hinteal gand ar riou !
Stank-ha-stank, c’houec’h-ha-c’houec’h, e ri ; Skank-ha-stank, e ri tri-ha-tri ; Mil goaf oc’h ann heol o lintri ;
Stank-ha-stank, e ri, daou-ha-daou, O vont da heul ar banielaou. Hag a vransell glan ann Ankaou.
Nao ban rong ann daou benn anheo ; Bagad Arzur, e goarann, eo ; Arzur a-rok lein ar meneo. —
— Mar ma Arzur ann hini eo, Prim d’hor gwarek ha d’hor gwall veo ! Ha’rok d’he heul, ha flimm ra freo ! —
Oa ked he c’her losket a-grenn, Pa drouzkrozaz ar iouc’hadenn Hed ar meneziou penn-d’ar-benn.
— « Kalon am lagad ! penn am brec’h ! « Ha laz am blons, ha traon ha krec’h ! « Ha tad am map, ha mamm am merc’h !
« Marc’h am kazek, ha mul am as ! « Penn-lu am mael, ha den am goas ! « Goad am daerou, ha tan am c’houaz !
« Ha tri am unan, evid mad ! « Traon ha krec’h, noz-de, mar gell pad, « Ken a redo enn traoniou goad !
« Er stourmat treuzet mar kouezomp, « Gand hor goad en em vadezfomp, « Ha laouen galon a varfomp.
« Mar marvomp evel ma dleet « D’ar gristenien, d’ar Vretoned, « Morse na varvimp re abred ! » —
# Barzhaz Breizh/1867/Ar gwennilied

Oberennoù damheñvel pe handelvoù all zo ivez, gwelout Ar Gwennilied.
| ◄ Ann drouk-rans | Ar gwennilied | Buhez Sant Ronan ► |
Tre ma c’herig hag ar maner, Eur wenojenig a gaver ;
A gaver eur wenoen wenn A zo enn hi eur ween spern-gwenn ;
Hag hi karget a voukedou Hag a blij da vab ann otrou.
Me garfe but bleun e spern-gwenn, Ha but tapet gand he zorn gwenn,
But tapet gand he zornik gwenn, Gwennoc’h evit bleun e spern-gwenn ;
Me garfe but bleun e spern-gwenn, Ha but laket ar he varlen.
Mont a ra kuit digen omp-ni, Pa za ar goan tre barz ann ti ;
Mont a ra kuit trezek Bro-c’hall ’Vel ar gwennili o nijal.
Pa zistro ann amzer neve, Distroi ra dreman adarre ;
Pa zav ar bleun ial er prajou, Hag ar bleun kerc’h barz ar parkou ;
Ha pa gan ar pinterigou, Kerkouls hag al linerigou ;
Dont a ra da heul ar festou, Dont a ra c’hoaz d’hon pardoniou.
Me garfe gwel’t e peb amzer Bleuniou ha festou barz ar ger,
Ha gwelet ar gwennilied O nijal tro zreman bepred ;
Me garfe ho gwelet nijal Bepred e beg hon chiminal.
# Emgann Kergidu

Pajen
Pajen
pajen
# Instruction evit an daouzec-diziou, pe ar c’hotuerou

| ◄ Instruction evit an Azvent | Instruction evit an daouzec-diziou, pe ar c’hotuerou | Instruction ha canticou evit Nedelec ► |
Pe ar Pevare-Amser eus an Azvent ha quer-couls evit ar Pevar-Amseriou-all hac an oll Daouzec-Deiziou eus ar bloaz.
EVel ma’z oa en amser ar brofedet ur iun solennel etouez ar Iudevien da bevar-foent eus ar bloaz, he deveus an Ilis-cafet a-propos santifia ive
ar pevar-foent pe ar pevar amser eus a bep bloaz galvet an daouzec-deiziou, dre ur iun eus a dri dervez evit teir intaniion : da guenta, evit disquez deomp penaus e tleomp implija peb amser ha peb poent eus hor buez da ober pinijen, e tleomp conservi bepret ar speret a binijen, ha quemeret eus a amser e amser an exerciçou hac an œuvrou a binijen ; d’an eil, evit hor lacât oll da guemeret interest en urzou a vez roet en fin ar iun eus ar pevar amser-se, hervez ar c’hustum ancien, d’ar re pere a ve destinet da veza beleien ha da servija an Ilis ; d’an drede, evit hon oblija dre an abstinanç hac ar iun-ma da ober da Zoue evel ur sacrifiç eus ar froez hac ar madou e deveus produet deomp an douar dre he venediction, evit he drugarecaat anezo, hac evit tenna he venediction var ar re a c’hor-toomp diganta en amser da zont.
Chetu an intantionou a dleomp da gaout o iun an daousec-deiziou pe ar pevar-amseriou eus ar bloaz, oc’h accompagnunecat hor iun gant hor pedennou hac hon alusennou evit ma vezo agreaploc’h da Zoue. Mæs evel ma rencomp beza en stad a c’hraç evit ma ve merit hon œuvrou-mad dirac Doue, e tleomp lacat hor poan da ober ur gonfession-vad dirac ar pevar-amseriou ma, pe da viana da ober un act a vir gontrition, ma n’hon eus quet ar gommodite da gofes. O iun eta an tri deiz-ma eus a binijen, ar merc’her, ar guener hac ar sadorn, e c’houlennimp pardon ouz Doue eus hor pec’hejou, hac er pedimp evit ar re pere a receo an ursiou d’ar memes amser, ma plijo ganta rei dezo ar c’hraç da veza beleien-vad, evit sicour ar bobl d’en em sauvetei : ne deus quet brassoc’h necessite ebars en Ilis, a guement hon oblije mui da bidi Doue evithi, eguet m’az eo evit ma plijo ganta rei beleien vad d’an eneou evit ho c’hundui en hent eus ho silvidiguez ; hac an neglijanç da quement-se a ve caus ma permete Doue ho deffe ar bobl beleien a vouall exempl, evel a erru alies, siouaz !
# Instruction evit ar Chandelour

| ◄ Instruction evit gouel ar Rouanez | Instruction evit ar Chandelour | Instruction evit ar Septuagesim ► |
ER gouel-ma e teu an Ilis da solennisa ar burification eus ar Verc’hes sacr, hac ar bresanlation eus he map Jesus en templ a Jerusalem, hervez al lezen ancien, pehini a ordrene ma vize douguet d’an templ an henaour eus a bep ti da ben daou uguent dez goude ma vizent ganet, evitho c’honsacri da Zoue hac evit ho frena goude-se. Ordren a rea ive al lesen-se ma ho divize ar groaguez, goude ho guillioud, d’en em absteni da vont d’an templ o veza impur, ha na d’azent da ofr ar sacrifiç a voa ordrenet evit ho furification, nemet da ben daou-uguent dez, mar ho divize ganet ur buguel mal, pe da ben pevar-uguent dez, mar ho divize ganet ur buguel femel.
Jesus-Christ hac he vam ar Verc’hes n’edoant quet oblijet d’an ordrenançou-se pere ne aparchantent nemet ouz ar bec’herien. Map Doue, evel na doa bet concevet gant ar Verc’hes nemet dre operation ar Speret-Santel, n’edoa bet ive ganet ganti nemet en ur fæçon pur ha miraculus, hep offanç ebet d’he guerc’hdet : hac evelse ne devoa quet a izom eus a burification, pa oa purroc’h eguet an Ælez memes. Hoguen falloud a rea dezan disqui d’an dud dre he exempl en em humilia hac oboissa da lesennou Doue hac an Ilis, pa zeue d’en em humilia ha d’en em soumeti he-unan, ha da soumeti he vam sacr ar Verc’hes da lesennou pe da re n’edoant sujet nac an eil nac eguile.
An intantion eta eus ar gouel-ma, hac ar profit a dleomp da denna anezan a gonsist en tri zra : da guenta, o lacat hor poan da observi oll gourc’hemennou Doue ha re an Ilis, gant ur guir intantion da blijout deza, hep clasq digarez fall ebet d’en em dispans anezo : d’an eil, oc’h en em burifia hon-unan, non pas epquen diouz peb pec’het marvel, mæs ouspen diouz ar pec’hejou veniel en quement ha ma e possubl d’eomp dre ar speret a binijen pehini a oblij ar bec’herien criminel da vouela ho fec’hejou, hac an dud santel d’en em santifia mui-ouz-vui ; d’an drede, oc’h en em ofr da Zoue en union d’an offranç a reas hor Salver eus anezan he-unan hac ac’hanomp-oll ganta d’he Dad en templ da C’houevrer en deiz hirio.
Galvet eo ar Chandelour, evel pa lavaret goulaouier, abalamour ma e deveus an Ilis instituet ar procession solennel en pehini e touguer goulaou pe biledou var elum evit represanti ar procession a reas ive an den santel Simeon o touguen ar mabic Jesus etre be zivrec’h en templ ; rac ar piled-se a zougomp er procession, a represant ar buguel Jesus. Dre ar c’hoar eus ar piled eo represantet he gorf sacr ; dre ar vouchen eo represantet he ene, ha dre ar flam he zivinite. Evit solennisa erfad ar gouel-ma’ta e tleomp assista devotamant er servij divin hac er procession, o touguen hor piled er memes aantimant ma tougue Simeon ar buguel divin-se, o tragarecât hor Salver da veza en em offret evidomp en templ d’he Dad, hac oc’h en em excita da un devotion vras en andret ar map hac ar vam epad hor buez, o suplia ho daou da assista var hor maro, hac o conservi hor piled var-ben an heur diveza-se, ma en em servijimp anezan.
# Instruction evit ar C’horaïs

| ◄ Instruction evit demerc’her al Ludu | Instruction evit ar C’horaïs | Cantic var Stabat Mater ► |
AR c’horaïs a so un amser santel a c’huec’h sizun ha anter, instituet en Ilis gant an ebestel evit pemp ræson : da guenta, evit ma teuimp d’en em occupi gant Doue oc’h he bidi alies ha gant ferveur diouz an exempl eus a Voyses, a Elias hac eus hor Salver he-unan, pere so bèt en em retiret a douez an dud evit ar memes sujet en spaç a zaou uguent dez hep dibri nac eva hed an amser-se ; d’an eil, evit enori ar iun-se a zaou-uguent devez hac a zaou-uguenr nosvez pehini a eureu Jesus-Christ en desert ; d’an frede, evit en em greât ouz tentationou ar c’hic, ar bed hac an drouc-speret, adversourien hon ene, o castia hor c’horf
hac o vortifia hon inclinationou fall epad-ar c’horaïs ; d’ar pevare, evit ober mui a reflexion var ar myster eus hon redamption, pehini a so bet c’hoarveset var dro ar poent-ma, o compatissa gant hor Salver en he bassion hac en he varo ; ha d’ar pempet, evit ma teuimp d’en em gonvertissa ha da cheinj a vuez, ha da repari dre voyen hor iunou, hon alusennou hac hon oræsonou, an amser hon eus coilet er rest eus ar bloaz, eus a pehini e pæomp da Zoue evel an deog, o consacri dezan an daou uguent dez ma pere a ra tost-da-vad an decvet loden eus ar bloaz, evit ma c’hallimp dre ar voyen-se ressuscita gant hor Salver da Basq en ur vuez nevez. En intention ma eo a c’hour’c’hemen hor mam santel an Ilis ar iunou gant quement a bredication epad ar c’horaïs.
Evit tremen erfad eta an amser santel-ma, e tleomp en em lacat en stad vad, mar rebeich deomp hor c’honsianç e vemp en goall stad, o vont da gofes en commançamant ar c’horaïs, evit ma vezo agreabl ha meritor dirac Doue hor iuniou hac hon oll œuvrou mad, pe veus a recollemp ar merit, mar bemp en stad a bec’het marvel. Goude-se e rencomp iun bemdez ; pidi Doue stard, rei an alusen gant liberalite, assista devotamant da sul ha da vouel er servij divin, er sermoniou hac en instructionou muia ma vezo possubl, e-pad an amser santel-ma , evit en em zispos da ober ur pasq mad. Quement so deut en oad a ur bloaz varnuguent a so oblijet da iun dindan boan a bec’het marvel, nemet infirmite, pe baourentez, pe labour terridic hac a ve necesser, pe ur ræson all bennac lejitim ho excuse, hervez an ali eus a ur c’hofessour prudant ; ha ma ne aller quet iun bemdez, da viana iun un devez bennac er sizun ha d’ar goueliou berset.
# Instruction evit ar Rogationou

| ◄ Instruction evit procession sant Marc | Instruction evit ar Rogationou | Instruction evit an Assansion hac ar Pantecost ► |
AN tri dra-ma diaraoc a dle beza observet ive d’ar Rogationou, pere so pedennou public a vez grêt epad an tri-dez dirac ar Iaou-Basq pe an Asçansion, hac a so bet instituet da guenta gant sant Mamert un
arc’hescop a Franç evit an necessiteou hac an afflictionou a voa etouez he bobl, hac a so bet goude-se approuvet ha continuet bete vrema partout dre an Ilis catholic, evit dre an inrercession eus an oll sænt pe veus a re e vez canet al litaniou er procession epad an tri dez-se, ma c’haller apæsi coler Doue, hac evit ma plijo ganta preservi ar madou eus an douar, pere a gustum aveichou beza goallet var dro ar poent-ma eus ar bloaz pe gant re a sec’hor, pe gant re a c’hlebor, pe gant ar c’hasarc’h, ar reo, al luc’het hac an avelou rostus, ar pez a ve caus d’ar famin ha goude-se d’ar vosen da zont var ar bobl, nemet Doue dre he vadelez a zistroe ar goaligner-se divar ho c’hein.
Beza e tleer eta muia hac a aller euz a bep ti assista er procession epad an tri deiz-ma ive eus ar Rogationou : rac evel ma en deus peb-unan offanset Doue, peb-unan ive a dle caout aon na ve punisset gant he justiç, ha quement hini a ve joa ganta caout ar peoc’h, ar iec’het, ha beza preservet diouz ar famin ha diouz peb goall fortun, a dle beza sourcius d’en em gaout er procession, goude beza en em lequeet en stad-vad dre ur guir gonfession pe dre un act a vir gontrition hac a regret da veza offanset poue, ha querzet modest ha devot varlerc’h ar veleien, en ur lavaret ar chapelet pe al liraniou ha bedennou-all, evel en procession sant Marc, hep na parlant, na c’hoarzin, na caquetal, na sellet ouz ar marvaillou ; rac eleac’h calmi coler Doue, nemet he gourrouci mui oc’h-vui ne ve an dra-se, ha goude beza distroet d’an ilis en fin ar procession, goulen pardon ouz Doue eus ar fautou coumetet enni.
Evit guir ne vez quet iunet brema evel ma reat gueichal epad an tri dez eus ar rogationou quennebeut ha da vouel sant Marc , abalamour ma erru an deiziou-ma en amser pascal pehini so un amser a joa : hoguen oblijet oump, dindan boan a bec’het marvel, da ober abstinanç a guic, ar pez so ur merq a binijen pehini a dleomp da ober en peb amser hac en peb deiz eus hor buez. Observit ervat an instruction-mâ, hac avertissit ho tud d’he heul ive pelloc’h, mar fell deoc’h tenna benediction Doue var ho quein ha pellât he voaligner divarnoc’h.
# Diskar-Amzer

Oberennoù damheñvel pe handelvoù all zo ivez, gwelout Diskar-Amzer (Ar Garrec).
| ◄ En noz | Diskar-Amzer | Pedenn d’am menez ► |
* An diskar-amzer a goueze
* Trist ha kudennek er mene,
* Ha golei a rê war eun dro
* Kouls ar c’halonou hag ar vro.
* Dre gerzet ’hed an henchou-treuz,
* Pa zaven va fenn ’us d’ar c’hleuz,
* E welen kouerien er parkou :
* N’anavezen ken o dremmou.
* Ha dirazoun ’heje eun neiz
* Goullo e-mesk ar skourrou leiz :
* Al lapoused en doa maget
* Diouzimp, ’m eus aon, o doa pellaet !
* An diskar-amzer a goueze
* Trist ha kudennek er mene,
* O son kanv, anken ha dilez
* A laka pep tra en enkrez.
# Diskar-Amzer (Ar Garrec)

Oberennoù damheñvel pe handelvoù all zo ivez, gwelout Diskar-Amzer.
| ◄ Distro | Diskar-Amzer | D’ar Barz Quellien ► |
* Breiz a garan gwelet, mamm-goz atao ’n he za,
* Pa bar warni sklerder an heoliou diveza,
* Pa deu mouez vraz an traou da zioulât dre ar bed,
* Ha pa varv en oabl yén c’houéz-vad ar bleuniou bet.
* Neuze, koant ha seder eviti da goza,
* Hi lez he mantell vriz d’an douar da ruza,
* Ha bep kammed ma ra mil delien alaouret
* A beg ouz ar vantell vel bagadou stered.
* Kement ha ken bihan ma teu, dre forz bale,
* He gwiskamant da drei en eur zae aour melen,
* Ken e chom sebezet ha mud he bugale :
* Deus a welet o mamm ken kaer hag an aele,
* E stouont dirazi vel d’ober o fedenn
* Hag a greiz o c’halon e strink mouez an delenn.
# Disconta ar werbl

| ◄ Oraison | Disconta ar werbl | Eneb ar pensac’h ► |
Ar werbl a deus nao verc’h : Euz a nao a teu da eiz,
Euz a eiz a teu da seiz, Euz a seiz a teu da c’huec’h,
Euz a c’huec’h a teu da bemp, Euz a bemp a teu da beder,
Euz a beder a teu da der, Euz a der a teu da diou,
Euz a diou a teu da unan, Euz a unan a teu da netra.
Réciter cela vite, sans reprendre haleine, et en tenant sur la partie malade une pièce de monnaie d’argent, marquée d’une croix, et recommencer trois fois.
Recueilli à (Crozon).
# Diskenet euz an Envou, sperejou

Oberennoù damheñvel pe handelvoù all zo ivez, gwelout Diskennit eus an Nenvou.
| ◄ M’ho ped, Kroadur zantel | Diskenet euz an Envou, sperejou | Zellet, Ele, euz lein an Envou (Silence, ciel) ► |
1 Diskenet euz an Envou, sperejou evurus, Deut adare da ganan meulodi da Jezus ; Publiet e vadeles dre gantikou a c’hloar, Hag anonset a neve ar peoc’h war an douar.
2. Diouanet zo eur rozen war vrouien Izaï, N’euz ket en hon liorzou eur fleuren evelti ; Evel eur flourdelizen zavet e kreiz an drez, Deuz ar wezen a bec’het eo deut ar zanteles.
3. Ar vam a n-euz hen ganet a zo hanvet Mari, Ar c’haeran euz an ele zo neubet dirag-hi ; Choaset eo bet da bried gant ar Speret-Zantel, Evit bezan Rouanes er pales eternel.
4. Mes pelec’h e fel d’ac’h-hu e kavfemp hon Roue, En eur palez alaouret, pe eur c’hastel neve ? E Bethleem a glevan e tle bezan ganet... En eur gerik ken dister na n’euz palez ebet !
5. « Chilaouet, a lavare an èl d’ar bastoret, « Ar feson d’hen anaout raktal ma hen gwelfet :
« Ar bugel zo mailluret en eur c’hraouik dister, « War eun tam plouz astenet, hennes eo ho Salver ! »
6. Deut da vizitan Jezus, tud iaouank a weler O pourmen dre an henchou ho kwiskamanchou kaer : Mest an ol binvidiges ganet er baourante, A rei d’ac’h eur gentel vad eneb d’ar vanite.
7. Evidoc’h, tud impudik, na dosteit ket aman ; Na n-eo ket ho taoulagad dign da zellet outan ! Ne zavet ket ho sellou war e Vam ar Werc’hes, Tec’het pel euz al lec’h-man, ha ruet gant ar vez !
8. Tosteit, ineou fidel, da domman ho Krouer, Krenan ra gant anouet ar bugelik tener ! Lojet-han en ho kalon, kled mad a vo eno, Gwel evit en eur palez genac’h enem blijo.
9. Pe kentoc’h, tommet ho Mab, Mari, ouz ho kalon. Eno ema e balez, e oter hag e dron : Ne gavo nemet eno an denerediges, A n’euz karante eur vam e kalon eur werc’hes.
10. Ar galon-ze ken tener a ranno hant glac’har Pa renko ho Mab unik mervel war ar C’halvar : E ol voad dre bemp gouli a skuillo evidomp ; C’houi ive, Mam druezus, bezet zonj ac’hanomp !
# Diskennit eus an Nenvou

Oberennoù damheñvel pe handelvoù all zo ivez, gwelout Diskenet euz an Envou, sperejou.
| ◄ Pa voe ganet Jezuz | Diskennit eus an Nenvou | An noz tenval ► |
* Diskennit eus an Neñvou, Sperejou eürus,
* Deut adarre da gana meuleudi da Jezuz ;
* Embannit e vadelez dre gantigou a c’hloar,
* Degemeret a-nevez ar peuc’h war an douar.
* Diwanet zo eur rozenn war wrizienn Izai,
* N’eus ket en hol liorzou eur vleunienn evelti ;
* Evel eur flourdilizenn savet e-kreiz an drez,
* Eus ar wezenn a bec’hed eo deut ar santelez.
* Ar Vamm he deus e c’hanet a zo anvet Mari,
* Ar c’haera eus an aelez zo nebeut dirazi ;
* Ar Spered-Santel en deus he choazet da bried,
* Evit beza Rouanez e palez an Drinded.
* Pelec’h o kaout hon Roue hon bo-ni levenez ?
* En eur palez alaouret pe ’n eur c’hastell nevez ?
* E Betleem, e klevan, e tle beza ganet…
* En eur gêrig ken dister n’ez eus palez ebet !
* — « Selaouit, a lavare an ael d’ar bastored,
* An tu d’e anavezout setu d’eoc’h diskleriet :
* Ar bugel zo mailhuret en eur c’hraouig dister,
* War eun tamm plouz astennet, hennez eo ho Salver
* O tont da welout Jezuz, tud yaouank a weler
* O vale dre an hentou, gante o dilhad kaer :
* Mestr an holl binvidigez ganet er baourentez,
* A roy d’ezo eur gentel enep d’al lorc’hentez.
* C’houi, hudur-lous ho kalon, na zeuit ket aman.
* Rak, n’hall ket ho taoulagad divez sellout outan !
* Na savit ket ho sellou war e Vamm, ar Werc’hez,
* Tec’hit pell diouz al lec’h-man da ruzia gant ar vez.
* Deut c’houi, tud fur ha santel da domma ho krouer,
* Krena ra gant an anoued ar bugelig tener ;
* E lojit en ho kalon, klet-mat e vo eno,
* Gwell eget en eur palez, ganeoc’h en em blijo.
* Pe gentoc’h, tommit ho Mab, Mari, ouz ho kalon,
* Eno eman e balez, e aoter hag e dron :
* Ne gavo nemet eno an deneredigez
* He deus karantez eur vamm e kalon eur Werc’hes.
* Ar galon-se ken tener a ranno gant glac’har
* Pa ranko ho Mab Jezuz mervel war ar C’halvar :
* E holl wad dre bemp gouli a skuilho evidomp :
* C’houi ivez, Mamm druezus, bezit sonj ac’hanomp.
# Diskennomp holl, kristenien

Oberennoù damheñvel pe handelvoù all zo ivez, gwelout An Ifern.
| ◄ Barnet e vo kement den (Ar varn Diweza) | Diskennomp holl, kristenien | Jezuz pegen bras ’vez ► |
ad lib. Diskan, ton XCI
Diskan, ton XCI
* Diskenomp holl, kristenien, diskenomp war-eun-dro,
* Betek e-kreiz an ifern d’ober eun tammig tro
* ’vit ma heuilhimp ar furnez, an onestiz kristen
* Hon miro ouz ar poaniou a bado da viken.
* An ifern a zo eul lec’h leun a denvalijenn,
* Ne weler kammed ennan eur fulenn sklerijenn,
* An doriou ’zo bet serret ha prennet gant Doue,
* Ha n’ o digoro biken ; kollet eo an alc’houe(z).
* An tangwall an euzusa ne deo nemet moged,
* E-kichen tan an ifern, pa grog er re daonet ;
* Hag aman e-kreiz an tan, ma tev korf, izilli,
* En ifern, korf hag ene chom bepred da virvi.
* Eno, war ar re zaonet o redet ar c’houez,
* A-berz lealded Doue, dalc’hmat hag hep paouez.
* Na pegen kriz ne vo ket eno ’ta ar vuhez,
* E-kreiz eun tan peurbadus, hep gallout kaout truez.
* Kaer devo eno yudal, klask distana o foan,
* Ne ray nemet o brouda war wasaat an tan.
* Siouaz kouezet en ifern, echu da bep pardon
* N’eus met dizesper eno o krignat ar galon.
* N’eo ket eur vuhez hounnez, klevout eno dalc’hmat
* Ar malloziou o koueza barrad war-lerc’h barrad :
* Tad ha mamm ha bugale bepred en em damall,
* O skei an eil egile, didruez, en tangwall.
* Pa vezer leun a yec’hed, yaouank ha dibreder,
* Da heul kement fals vignon, dinec’h-brao e reder ;
* Met e-kreiz tan an ifern, mignoned an douar,
* N’int ken met enebourien, ’vel chas klanv e kounnar.
* Diwallit-mat, m’hoc’h asped, c’houi a vev hep kredenn ;
* N’eus Doue ’bet evidoc’h, na mui feiz na lezenn.
* An neb na glask er bed-man nemet mont en e roll,
* Deut ar maro, en ifern, da viken a ’n em goll.
* Pegen kriz chom da viken da leski ’kreiz an tan !
* Mar deo eur Gwall boan hounnez, ez eus c’hoaz gwasoc’h poan :
* Beva pell diouz Doue ha biken pardon ebet,
* N’eus gwasoc’h merzerenti da galon, da spered.
* Dalc’homp, evel kristenien, hon penn uhel d’an nec’h,
* Hag hon treid, hed hon buhez, digailhar war ar sec’h,
* Ha ne vo ket evidomp ifern ebet goude ;
* A-denn-askell e nijimp da Varadoz Doue.
# Discours entre daou zen yaouanq

| ◄ Chanson neve | Discours entre daou zen yaouanq |
* Ar Goas.
* Me a bed an amour Cupidon, bis
* Hac er ped a greiz va c’halon, bis
* Da rêi ar chraç dìn da ober
* A neve flam eur vestrez qer,
* Eur plac’h a ve d’am fantasi,
* Ha ne’meus bet biscoas ini.
* Me vel va Mestrez e vont abiou dìn, bis
* Hep na gredàn he saludi, bis
* Na lavarat outi ur guer,
* Ha beza c’hoant din da ober,
* Defot na ellàn gout ar fêçon
* Da blijout d’he ompinion.
* En eun tu benac a zistro, bis
* Va Mestrez, m’ho cafen eno, bis
* Me a gontfe dêc’h franchamant
* Va zantimant, va douçic coant,
* Ha goude, ma ve d’ho fantasi,
* C’houi a gontfe din hoc’h anui.
* Ar Plac’h.
* Pell zo demeus a amzer bis
* Em boa bet ar volonte sincer bis
* Da lavarat dêc’h an dra-ze,
* Rac ho fêçon dìn a blije ;
* Ho fêçon vad a blije dìn,
* Hep na greden en annonci.
* Ar Goas.
* Possubl e ve, va douçic coant, bis
* E ven-me bet qer suffisant, bis
* E ve deut va bolonte vad
* Na da blijout d’ho taoulagad,
* Da zaoulagad nep a garàn
* Dreist qement tra zo er bed-màn !
* Mar-dê a galon e comzet, bis
* Va Mestrezic, vel ma laret, bis
* N’en dé qet capabl an têod-mâ
* En nep feçon da explica,
* Na da explica peguen don
* E za ho comzou em c’halon.
* Ar Plac’h.
* Va c’homzou n’en dint qet charmant, bis
* Mes va bolonte zo ardant, bis
* Qen a galon evel a c’her,
* E zòn en andret va servicher ;
* Evit bolonte, m’am be gallout,
* Ne chomfac’h qet pell da hirvoud.
* Ar Goas.
* Gallout avoalc’h sur, va Mestrez, bis
* Ellit va lemel a ziez, bis
* Da ziangaji va c’halon
* Zo ranfermet en ho prison.
* Mar oc’h eus outàn nep true,
* Roit dezàn e liberte.
* Ar Plac’h.
* Mar en laqàn en liberte, bis
* Na ve glac’har ho pe goude; bis
* Liberte a zo eun itron,
* D’an nep he c’hemer hep rêson,
* Hac a ra poan speret d’an den
* Er bed-màn pe sur en eben.
* Ar Goas.
* Va Mestrezic, eur guir mad c’hoas : bis.
* Hac e vijen e hirvoud a viscoas, bis.
* Clêvet eur guir demeus ho penn,
* E vijen en creiz ho courc’hemen :
* Me, a voa fall va esperanç
* Pa laqis ennoc’h va fianç.
* Ar Plac’h.
* Ho fianç ho poa laget mad, bis.
* Mar consant va mam ha va zad. bis.
* Cassit eure betec enhê
* Da gaout an eil hac eguile,
* Ha diouz ar respont ho po bet,
* Me a yel ganec’h d’o c’havet.
* Ar Goas.
* Casset e meus betec enhê, bis.
* Betec an eil hac eguile, bis.
* Da gaout ho lignes enorabl,
* Evit caout o bolonte vad,
* Da gaout ho qerent en daou du,
* Tout e tolont ar brald déc’h-hu.
* Ar Plac’h.
* Mar dê güir ar pez a leret, bis.
* Me a ya ganêc’h d’o c’havet. bis.
* Bonjour, va mam, bonjour, va zad,
* Cetu amàn eun ozac’h mad
* Presantamant eus va goulen,
* Ni’n em soumet d’ho courc’hemen.
* An Tad hac ar Vam.
* Mar-doc’h ho taou en em choaset,      bis.
* Ho tispartia a ve pec’het ;                      bis.
* Ni a ro dêc’h hor bennos hon daou ;
* Hac eun nebeud eus hor madou,
* Ret e vo comz d’an autrou Cure,
* Da rêi d’an daou zen-màn o liberte.